נמל התעופה בארי-פאלזה

נמל התעופה בארי-פאלזה (באיטלקית Aeroporto di Bari-Palese) הוא נמל תעופה בדרום מזרח איטליה. הנמל ידוע גם בשמו המלא "נמל התעופה הבין-לאומי בארי-פאלזה קרול וויטילה" ("Aeroporto internazionale di Bari-Palese "Karol Wojtyła). הנמל מדורג עשירי בין נמלי התעופה באיטליה, לפי מספר חברות התעופה הפועלות בו, ולפי מספר יעדי הטיסה המחוברים אליו. סימנו הבין-לאומי של נמל התעופה בארגון יאט"א הוא BRI, והוא מסומן LIBD בארגון הבין-לאומי לתעופה אזרחית ICAO. מפעילת נמל התעופה היא חברת נמלי התעופה של פוליה (Aeroporti di Puglia S.p.A), המפעילה שלושה נמלי תעופה נוספים במחוז פוליה.

 מקור השם 
לשמו של נמל התעופה מספר חלקים. שני החלקים הראשונים הם מצייני מקום. בארי (Bari) הוא שמה של העיר הגדולה הקרובה, בירת מחוז פוליה, לה נמל התעופה נותן שרותי תעופה. מציין המקום האחר הוא פאלזה (Palese), שהוא שמו של רובע של בארי, רובע פאלזה-מאקיה (Palese-Macchie), שבניינים דרומיים שלו גובלים עם גדרות הנמל. החלק האחרון בשם הנמל הוא קרול וויטילה (Karol Wojtyła), שהיה שם הלידה המקורי של האפיפיור יוחנן פאולוס השני. האפיפיור נפטר בשנת 2005. כיוון ששני נמלי תעופה אחרים באירופה הוסיפו לשמם מוקדם יותר בגרסת השפה המקומיות שלהם את התואר "יוחנן פאולוס השני", נמל התעופה קרקוב (KRK) בפולין, ונמל התעופה פונטה דלגדה (PDL) בפורטוגל, הוחלט להוסיף לשם נמל התעופה של בארי, את שם לידתו המקורי של יוחנן פאולוס השני, "קרול וויטילה".

 היסטוריה 
נמל התעופה נוסד בשנת 1934, כנמל תעופה צבאי בלבד, ונשא את שמו של אומברטו השני שהיה נסיך בעת הפעלת הנמל, והפך מאוחר יותר לתקופה קצרה מאוד לאחרון מלכי איטליה. זמן קצר יחסית אחרי חנוכתו, הופעלו מהנמל גם טיסות אזרחיות, שהופסקו כאשר פרצה מלחמת העולם ה-2. חיל האוויר המלכותי הבריטי השתלט על הנמל בשנת 1943, לאחר פלישת בעלות הברית לאיטליה. ב-1946 חזר הנמל שוב לידי חיל האוויר האיטלקי, והטיסות האזרחיות חודשו ב-1947. קווי תעופה סדירים לנמלי תעופה בתחומי איטליה בלבד, החלו לפעול בשנות ה-60. ב-1962 הונחה אבן פינה לטרמינל חדש, שבנייתו נמשכה עד 1965. אז נסלל גם מסלול טיסה חדש, שהתאים למטוסי DC-9, דגם 30. מגדל פיקוח חדש נבנה בשנים 1965–1966. בשנת 1990 הסתיים סבב נוסף של שדרוגים, לקראת משחקי הגביע העולמי בכדורגל-ה"מונדיאל", שנערכו באיטליה באותה השנה. כשהוברר שהטרמינל הקיים שנועד בראשיתו לסחורות אינו מתאים יותר, הוחל בשנת 2002 בבניית טרמינל חדש, שנחנך ב-2005. מסלול הטיסה הוארך שוב, לאפשר נחיתת מטוסים גדולים ורחבי גוף דוגמת בואינג 747, ואיירבוס 380. ב-2007 שודרג שוב הטרמינל ונוספו עוד ארבעה גשרי עלייה למטוס ונבנה מבנה רב מפלסי לחניית מכוניות.
שמאל|ממוזער|328px|תיאור כללי של הטרמינל ומסלול הטיסה

 גאוגרפיה ואקלים 
 גאוגרפיה 
נמל התעופה נמצא בדרום איטליה, במחוז פוליה, המחוז הדרומי ביותר בדרום-מזרח איטליה. מרחק הנסיעה למרכז בארי, עיר הבירה של המחוז אותה הנמל משרת, מסתכם בכ-11 ק"מ. לעיירה הדרומית ברינדיזי המרחק עומד על כ-132 ק"מ, אל לצ'ה כ-162 ק"מ, לגבול עם המחוז השכן קלבריה (לעיירה אוריולו) כ-196 ק"מ, לנאפולי בירת דרום איטליה כ-250 ק"מ, ולמרכז רומא בירת איטליה למעלה מ-422 ק"מ. קצה מסלול הטיסה בנמל התעופה קרוב בקו אווירי כדי פחות מקילומטר אחד לים האדריאטי. גובהו של נמל התעופה מעל פני הים עומד על 59 מטר (193 רגל).

 אקלים 
בנמל התעופה שורר אקלים ים תיכוני. הקיץ חם ולח, בחורף קריר אבל לא קר מאד. מהירות הרוח מהווה מרכיב מרכזי בתפעול כל נמל תעופה. הרוחות באזור ערות, אך לא סוערות. מהירות הרוח השנתית הממוצעת עומדת על 16.2 קמ"ש. מחודש נובמבר עד וכולל חודש פברואר מהירות הרוח הממוצעת נעה בין 17.4 ל-18.8 קמ"ש. ביתר חודשי השנה הרוחות מתונות יותר. מספר ימי הגשם במקום מגיע לממוצע של 66.3 ימים בשנה. כמות הגשם בשנה, בממוצע רב שנתי עומדת על 428.1 מ"מ. השמים בהירים בחודשי הקיץ ומעוננים חלקית בחורף, אך גם בחודשים המעוננים ביותר, אחוז כסות העננים בממוצע חודשי אינו מגיע ל-50%. באמצע אוגוסט אחוזי הלחות במקום יכולים להגיע עד ל-75%. עקב המיקום הדרומי באיטליה, לא נמצאה סטטיסטיקה אודות שלג בנמל התעופה.

 מסלולים, טרמינלים, נוסעים, מטענים 
מסלולים: בנמל התעופה בארי-פאלזה מסלול תעופה יחיד. אורכו של המסלול 3,000 מטר (9,843 רגל), ורוחבו 45 מטר (147.64 רגל), בכיוון 07/25, סלול מאספלט ומואר בלילות.

טרמינלים: את הנמל משרת טרמינל אחד מרכזי, בגודל של כ-30,000 מ"ר. הטרמינל מחולק לשלושה מפלסים. קומת הקרקע מחולקת לנוסעים מגיעים, באזור נפרד עם 8 גשרי עליה למטוסים. בקומה ה-2 בידוק ביטחוני, אולמות המתנה ו-7 גשרי עליה נוספים למטוסים. הגישה למטוסים מחולקת לפי אזורי "A", לנוסעים בעלי דרכונים של מדינות השייכות לאיחוד האירופי לפי אמנת שנגן, ואזורי "B" עבור נוסעים ממדינות שאינן משתייכות לאיחוד האירופי. הקומה הנוספת היא קומת משרדים ונציגויות של חברות תעופה, סוכנויות נסיעות וכדומה.

נוסעים ומטענים: בשנת 2024 עברו בנמל התעופה בארי-פאלזה 7,273,141 נוסעים, נתון המהווה גידול לעומת השנה שקדמה לה. בחודש פברואר 2025 דווח, כי נמשכה מגמת הגידול, ומספר הנוסעים עלה ב-21.5% נוספים, מול התקופה המקבילה בשנת 2024. מספר תנועות המטוסים (המראות ונחיתות) עמד ב-2024 על 51,838, ודרך הנמל עברו סחורות במשקל 2,154 טון (משלוחים מסחריים בלבד, לא כולל כבודת נוסעים).

 שירותים לנוסעים 
השירותים הניתנים לנוסעים בנמל התעופה בארי-פאלזה, הם שירותים דומים לשירותים הניתנים בנמלי תעופה מודרניים דומים אחרים, במדינות מפותחות.

כללי ומזון: שמירת חפצים, דרגנועים, מעליות, בתי קפה, מסעדות.

תקשורת: נקודות אינטרנט, WI-FI חינמי בשטחים ציבוריים, טלפונים ציבוריים.

שירותים אישיים וכספיים: עמדות מידע (i), שירותי מכס ופטור ממכס, חנויות פטורות ממכס, כספומטים, שירותי בנקאות והמרת מטבע, חדר אח"מ (VIP).

תחבורה: אוטובוסים ציבוריים, שאטל לעיר שרלרואה, מוניות, רכבת מקומית לשרלרואה, חניה רגילה וחניה לטווח ארוך, השכרת רכב.

סיוע אישי ונכים: שירותי נכים, סיוע בניוד לנכים ולמוגבלי תנועה, עזרה ראשונה, בית מרקחת, צ'ק אין מהיר.

טיסה ותיור: כרטוס, נציגויות של משרדי נסיעות וחברות תעופה, משרד לאיתור חפצים "אבדות ומציאות".

 חברות תעופה ויעדים 
מנמל התעופה בארי-פאלזה יוצאות טיסות ל-110 יעדים ב-34 מדינות. 18 מהיעדים הם יעדים פנים איטלקיים. קו הטיסה הארוך ביותר מגיע לנמל התעופה קנדי בניו-יורק (JFK), ארצות הברית. בטבלה רוכזו יעדים אליהם ומהם התקיימו לפחות 25 טיסות ישירות חודשיות, בחודש ספטמבר 2025.
 נמלי תעופה אליהם ומהם מתבצעות לפחות עשרים וחמש טיסות בחודשמס'שם נמל היעד (סמל IATA) ומדינהמספר טיסות חודשיות
בסדר יורד1נמל התעופה לאונרדו דה וינצ'י-פיומיצ'ינו (FCO) 1972נמל התעופה מילאנו-לינאטה (LIN) 1383נמל התעופה מילאנו-מלפנסה (MXP) 934נמל התעופה מינכן פרנץ יוזף שטראוס (MUC) 905טירנה, נמל התעופה האם תרזה (TIA) 816נמל התעופה הבין-לאומי אוריו אל סריו (BGY) 777נמל התעופה לונדון גטוויק (LGW) 668נמל התעופה הבין-לאומי ונציה מרקו פולו (VCE) 649נמל התעופה הבין-לאומי בוקרשט אנרי קואנדה (OTP) 5610נמל התעופה הבין-לאומי בודפשט פרנץ ליסט (BUD) 5111נמל התעופה טורינו-קזלה (TRN) 5112נמל התעופה ברצלונה-אל פראט (BCN) 4713נמל התעופה סופיה (SOF) 4714נמל התעופה בולוניה (BLQ) 4615נמל התעופה הבין-לאומי וינה-שווכאט (VIE) 4516נמל התעופה סכיפהול (AMS) 3817נמל התעופה ורונה-וילפרנקה (VRN) 3718נמל התעופה שארל דה גול (CDG) 3519נמל התעופה פיזה (PSA) 3520נמל התעופה קטניה-פונטנרוסה (CTA) 3421נמל התעופה שרלרואה-בריסל דרום (CRL) 3422נמל התעופה אורלי (ORY) 3323נמל התעופה איסטנבול (IST) 3024נמל התעופה הבין-לאומי סנט-אכזופרי (LYS) 3025נמל התעופה הבין-לאומי מלטה (MLA) 3026נמל התעופה טריאסטה (TRS) 2627נמל התעופה לונדון סטנסטד (STN) 2628נמל התעופה הבין-לאומי של פלרמו (PMO) 26
אלו חברות התעופה המבצעות את רוב הטיסות אל ומנמל התעופה בארי-פאלזה, נכללו חברות הטסות לפחות לשני יעדים חודשיים מתוכננים.
 חברות תעופה עיקריות, המבצעות טיסות מנמל התעופה בארי-פאלזה, לשני יעדים לפחותמס'שם חברת התעופה והלאום המקורי שלהמספר יעדי טיסה1ריינאייר-RYANAIR- , חברת בת מ: 602וולוטאה-Volotea 143נאוס (חברת תעופה)-Neos (airline) 94איזיג'ט - EASYJET 65ויז אייר-WIZZ AIR  וחברת בת מ: 6+66יורווינגס-Eurowings 47אירואיירליינס-EuroAirLines38נורוויג'ן אייר שאטל-Norwegian Air Shuttle 2

 תאונות ותקריות 
הדווח כולל אירועים שקרו בנמל התעופה ארי-פאלזה או בקרבתו, והקשורים לתהליך המראה או נחיתה בנמל התעופה, לאחר שנת 1970. לא נכללו תקריות ותאונות שאירעו בזמן מלחמת העולם ה-2.

 תאונות 
פגיעה בצלע הר: בתאריך 30 באוקטובר 1972 היה מטוס מסוג פוקר 27 פרנדשיפ (Fokker F-27 Friendship) בשירות חברת אירו טרנספורטי איטליאני Aero( (Trasporti Italiani - ATI בדרכו לנמל התעופה בארי-פאלזה, מנמל התעופה נאפולי (NAP). על סיפון המטוס היו 27 נוסעים ואנשי צוות. המטוס היה בתהליך הנמכה לקראת נחיתה, והתנגש בצלע הר בגובה 442 מטר, בקרבת העיירה פוֹג'יאורסיני (Poggiorsini), במרחק של כ-35 ק"מ ממסלול הטיסה של בארי-פאלזה. בתאונה שסיבותיה לא הובהרו לגמרי, נהרגו כל 27 בני האדם שהיו על המטוס. המטוס נהרס לגמרי ונמחק מרשימת המטוסים הפעילים. הסיבות לתאונה יכולות להיות קשורות בראות לקויה, או בטעות אנוש.

התנגשות בציפורים: בתאריך 2 בפברואר 1976 המריא מנמל התעופה בארי-פאלזה מטוס לירג'ט 24 (Learjet) בשירות חברת TUI איירווייז. את המטוס הטיסו שני טייסים, ולא היו נוסעים על הסיפון. לאחר ההמראה התנגשה במטוס להקת שחפים. חלק מהשחפים נבלעו במנועי המטוס שאיבדו כוח, והמטוס התרסק בשדה פתוח, במרחק של פחות מ-10 ק"מ מנמל התעופה. שני הטייסים נפצעו, והמטוס יצא מכלל שימוש.

 תקריות 
תקלה במנוע: בתאריך 28 ביוני 2025, מטוס מסוג בואינג 737 בשירות חברת TUI איירוויז היה בדרכו מנמל התעופה קורפו (CFU), לנמל התעופה דיסלדורף (DUS). בעת הטיסה מעל הים האדריאטי, דיווח הטייס על קיומו של חיווי על תקלה במנוע. המטוס הורשה לנחות נחיתת חירום בנמל התעופה בארי-פאלזה, שהכריז על מצב חירום. הבואינג נחת בשלום, ובתקרית לא היו נפגעים. בעת ההתרחשות הופנו שתי טיסות נכנסות מנמל התעופה בארי-פאלזה, לנחיתה בנמלי התעופה של נאפולי וברינדיזי.

 תחבורה אל הנמל וממנו 
כבישים: כבישים חשובים המקשרים את נמל התעופה עם הדרום והצפון, הם SS16 ו-SP231 וכבישים אזוריים נוספים. האוטוסטרדה העוברת באזור היא A14.

אוטובוס: קווי אוטובוס מס' 16, 33 ו־50, מחברים את נמל התעופה עם העיר בארי ועם הסביבה הקרובה.

רכבת: בשנת 2013 הופעלה לראשונה תחנת רכבת בנמל התעופה. הקו הוא אזורי, נקרא FM2, או FR2, ומופעל על-ידי חברת  (Ferrotramviaria), והוא מגיע לתחנה המרכזית של בארי. מהתחנה המרכזית של בארי ניתן להמשיך ברכבת או באוטובוס ליעדים מגוונים, גם ברכבות הכלל ארציות המהירות של חברת טרנאיטליה.

תעופה: אין נמל תעופה בקרבה ממשית לבארי. נמלי התעופה הנמצאים קרוב יחסית והיכולים לשמש תחליף בעת הצורך, הם נמל התעופה ברינדיזי, במרחק של למעלה מ-125 ק"מ, ונמל התעופה נאפולי במרחק של כ-249 ק"מ.

 גלריה 

 ראו גם 
 נמל התעופה רומא-צ'אמפינו
 נמל התעופה פירנצה

 קישורים חיצוניים 




 הערות שוליים 

בארי
קרול וויטילה
קטגוריה:פוליה
קטגוריה:יוחנן פאולוס השני